ASW ปลื้ม ขายหุ้นกู้ล็อตแรกเกลี้ยง 1 พันลบ. สะท้อนความเชื่อมั่นนลท.
ASW ปลื้ม หุ้นกู้ล็อตแรก วงเงิน 1 พันลบ.เกลี้ยง นักลงทุนแห่จองสนั่น ตอกย้ำความมุ่งมั่นดำเนินธุรกิจเพื่อความยั่งยืน จ่อนำเงินที่ได้ไปใช้ในการขยายโครงการในอนาคต สนับสนุนการเติบโตก้าวกระโดด
5 พ.ย. 2564

นายกรมเชษฐ์ วิพันธ์พงษ์ ประธานเจ้าหน้าที่บริหาร บริษัท แอสเซทไวส์ จำกัด (มหาชน) หรือ ASW ผู้พัฒนาอสังหาฯ ที่เติบโตด้วยกลยุทธ์ “Best Choice” เปิดเผยว่า ผลจากการเสนอขายหุ้นกู้ครั้งที่ 1/2564 ซึ่งเป็นการออกและเสนอขายหุ้นกู้มูลค่าไม่เกิน 1,000 ล้านบาท ครั้งแรกของบริษัทฯ ซึ่งได้รับการตอบรับจากนักลงทุนเป็นอย่างดี สะท้อนให้เห็นถึงความเชื่อมั่นที่มีต่อบริษัทฯ
ทั้งนี้หุ้นกู้ดังกล่าวเป็นหุ้นกู้ชนิดระบุชื่อผู้ถือไม่ด้อยสิทธิไม่มีประกันและมีผู้แทนผู้ถือหุ้นกู้เสนอขายแก่ผู้ลงทุนสถาบันและ/หรือผู้ลงทุนรายใหญ่ จำนวน 2 ชุด แบ่งเป็นหุ้นกู้ชุดแรก อายุ 1 ปี 6 เดือน อัตราดอกเบี้ย 5.15% ต่อปี และหุ้นกู้ชุดที่สอง อายุ 2 ปี 6 เดือน อัตราดอกเบี้ย 5.65% ต่อปี กำหนดจ่ายดอกเบี้ยทุก 3 เดือน และ ASW ได้รับการจัดอันดับความน่าเชื่อถือองค์กรจากบริษัท ทริสเรทติ้ง จำกัด อยู่ที่ระดับ “BBB -“ แนวโน้มอันดับเครดิต ” Stable ” เมื่อวันที่ 31 สิงหาคม 2564
สำหรับวัตถุประสงค์การเสนอขายหุ้นกู้ในครั้งนี้ บริษัทฯ จะนำไปใช้พัฒนาโครงการและนำไปใช้เป็นเงินทุนหมุนเวียนในการขยายธุรกิจในอนาคต เพื่อผลักดันการเติบโตอย่างยั่งยืน
“ในฐานะผู้บริหารของ ASW ขอขอบคุณผู้ลงทุนทุกท่านที่ให้ความไว้วางใจ และตอบรับกับการออกหุ้นกู้ ซึ่งเป็นครั้งแรกของ ASW ถือเป็นการตอกย้ำให้เห็นถึงความสำเร็จ ตลอดจนความเชื่อมั่นในปัจจัยพื้นฐานธุรกิจ และความสามารถในการรักษาความสามารถในการทำกำไรที่ดีต่อเนื่อง พร้อมกับจุดเด่นของ ASW คือ ประเมินสถานการณ์ได้อย่างรวดเร็ว พร้อมปรับตัวได้ทุกสถานการณ์ ส่งผลให้บริษัทมีผลงานที่แข็งแกร่งได้ ขณะเดียวกันยังคงเดินหน้ามองหาการลงทุนใหม่ๆและนวัตกรรม รวมทั้งโอกาสในการขยายธุรกิจ เพื่อเป้าหมายการเติบโตอย่างมั่นคง” นายกรมเชษฐ์ กล่าว
อย่างไรก็ตามแม้ตลาดของอุตสาหกรรมพัฒนาอสังหาริมทรัพย์ที่ยังเผชิญกับผลกระทบของสถานการณ์ปัจจุบัน แต่เนื่องด้วยการที่ธนาคารแห่งประเทศไทย (ธปท.) ประกาศผ่อนคลายมาตรการ LTV สำหรับสินเชื่อที่อยู่อาศัย ควบคู่กับมาตรการลดค่าธรรมเนียมการโอนกรรมสิทธิ์ที่มีมาก่อนหน้านี้ และอัตราดอกเบี้ยที่อยู่ระดับที่ต่ำ จะช่วยกระตุ้นให้ตลาดอสังหาริมทรัพย์ในช่วงปลายปี 2564 กลับมาคึกคัก ซึ่ง ASW มีสินค้าพร้อมเข้าอยู่ Ready to Move ที่ตอบโจทย์พอดี ประกอบกับมีโครงการก่อสร้างแล้วเสร็จตามกำหนดที่วางไว้ อีกทั้งคาดว่าบริษัทฯ จะสามารถเติบโตได้อย่างก้าวกระโดด
 